**شعرءِ ازم:**

اگاں ہورتی ءَ اے کسانیں رد دلگوش کنگ بہ بیت گڑا ایشی ءِ ارزشت داریں گال دو انت ۔ شعر ءُ ازم:

ازم کجام ہم کارے ءِ زانت ءُ زانگ ءِ ہیل کاری ءَ گش انت بزاں زانشے بہ بیت کہ کارے آئی ءِ ہیل گرگ ءِ ہنر یا زانت ازم گشگ بیت چو کہ عکس کشی ءِ ازم،زیمرءِ ازم یا کمپیوٹرءِہیل کاری ءِ ازم۔۔۔۔۔۔.

ہمے وڑا شعر ءِ یک ازمے!بلے شعر ءِ ازم ءَ ساری زانگی انت کہ وت شعر چی یے؟یا شعر چیا گشگ بیت۔

ادا اے گپ ہم دلگوش کرزایت کہ اے دگہ گپے کہ شریں شعر چیا گوش انت ؟بندات ءَ اے سرپدی زورگی انت کہ شعر ءِ زلورت ءُ لوٹ چی انت؟ہنچوکہ عکس کشی ءَ اولی چز رنگ انت کہ رنگ مہ بیت عکس نہ بیت پدا برش ءُ کینوس انت۔

ہمے وڑا شعرءِ بندات ءُ بن: ۱لبز ۲ معنا۳وزن ءُ۴ساچینک(تخیل) انت۔بزاں شعر گشگ ءَحیال،لبز،ساچینکی سنچ ءُ وزن زلوری انت۔

پروفیسر حمید اللہ شاہ ہاشمی وتی کتاب’’شعرو شاعری اور فنِ بلاغت‘‘ءَ شعر ءِ پجار ءَ چوش کنت

’’شعر شعور سے مشتق ہے جس کے لغوی معنی ’’جاننا‘‘ ہے۔اصطلاح میں شعر وہ کلامِ موزوں ہے۔مقفیٰ اور مخیل ہونے کے ساتھ ہی بامعنی بھی ہواور قصدا کہا جائےاور متکلم کی کیفیتِ نفسانی مثلا انسباط،حیرت وغیرہ کا اظہار کرتا ہو۔جس سے سامع کا نفس ایک خاص کیفیت محسوس کرے ‘‘

اگاں ما پروفیسر حمید ہاشمی ءِ اے گشتگیں گپ ءَ کسان بکنیں گڑا اے اردو ایوک ءَ ایش بیت ’’شعر کلامِ موزوں ہے‘‘اے گپ بندرا ماں اردو ءَ شبلی نعمانی ئیگ انت کہ آئی وتی ۴ بن بندیں کتاب ’’شعرالعجم‘‘ ءَ گشتگ چرآئی ءَ گیشتریں اردو شعری نگد کاراں وتی سر شوناں داتگ،ہمے وڑا پروفیسرءَ۔

نوں اگاں ہمے کسانیں رد ءَ بزورین ءُ شعرءِ پجار در بہ کپیں گڑا مئے کار ارزان تر بیت۔

ہنچو مئے بنگپ ءِ وڑا اے رد ءِ ہم ارزشت داریں گال دو انت بزاں ’’کلام‘‘ ءُ ’’موزوں‘‘۔

’’کلام‘‘ چہ عربی ءِ ’’کلمہ‘‘ءَ دراتکگیں گالے کہ ایشی ءِ بزانت انت گال گپ ،حبر یا لبز بلے ہما گال یا لبز کہ آئی ءَ معنایے بہ بیت بزاں ہما گال یا لبز کہ بے معنا انت آئی ءَ را کلام یا کلمہ نہ گش انت۔پرآئی ءَ عربی ءَ دگہ گا لے ہست’’مہمل‘‘بزاں ہما گال یا لبز کہ گشگ ءُ نبشتہ کنگ بیت بلے آئی ءَ ہچ وڑیں معنایے نہ بیت۔اے وڑیں لبز عربی، فارسی،اردو، بلوچی ءُ درائیں زباناں ہست انت۔چوش کہ کرسی مرسی،آپ ماپ، حبر مبر۔اے لبز یا گالانی تہا مرسی،ماپ،مبر ہنچیں لبز یا گال انت اشاں ہچ وڑیں معنا ءُ بزانتے نیست۔پمیشگہ گشگ بیت اگاں کہ اے لبزیا گال انت ءُ لبز شعر ءِ بنزیاہ انت بلے گوں اے لبزاں شعر ٹہینگ بوت نہ کنت۔شعرءِ لبزءُ گالانی حاترا اژدری انت کہ معنا دار بہ بنت پرچکہ ہمے معناداریں لبزانی پش در ءَ معنا داریں ’’رد ‘‘ٹہ انت یا جوڑ بنت۔پمیشگہ شعر حاترا ’’معنا‘‘ءِ بوہگ اژدری انت بزاں شعر گوں معنا داریں ’’لبز‘‘ ءُ ’’رداں‘‘ ٹہ ایت۔

شعرءِ پجارءَ دومی ارزشت داریں گال ’’موزوں‘‘ انت ۔موزوں معنا ءُ بزانت انت ’’وش‘‘،’’مناسب‘‘، ’’باوزن‘‘۔بزاں شعر لبز ءُ معنا ءَ ہواریک تواری(صوتی۔ sound/syllabic )رہبند ءُ ترتیبے ہم بیت۔ہمیشیا شعر ءِ وزن گش انت ۔

ہمے وزن شعر ءَ چہ ردانک ءَ بندری رنگ ءَ جتا کنتءُ برزا گشتگیں ’’مقفیٰ ‘‘ معنا ہم ہمیدا وتارا ہوار گیج ایت،بزاں شعر ہما انت کہ’’پیشرد ءُ رد بدار ایت(اگاں کہ چو زاہر ءَ بازیں لچہ پیش رد ءُ رد ندار انت) بلے اے گپ گیر آرگی انت کہ ایوک ءَ پیش رد ءُ رد شعر وزن ءَ یا موزوں نہ کن انت۔شعر وزن معنا ایش انت کہ ہرچ جتک یا بند گوں سری یا پیش بند گوں ہنچو بندوک بہ بیت کہ آئی ءِ وانگ ءَ زبان ہچ مہ گٹ ایت گڑا گشگ بیت کہ شعر وزن ءَ انت۔شعر ءِ وزنءِ زانگ ءِلہتیں ازمی تک ءُ پہنات انت کہ آہاں ما دیمی لکچرءَ چاریں ۔

اللہ ءِ میارے